૧૯૨૫માં રાષ્ટ્રીય સ્વયંસેવક સંઘ જેવા રાષ્ટ્ર પ્રત્યે પૂર્ણ સમર્પિત-દેશભક્ત સંગઠનનો પ્રાદુર્ભાવ થયો ત્યારથી જ દેશનાં અરાષ્ટ્રીય પરિબળો દ્વારા તેની વિરુદ્ધ પાયા વિનાના આક્ષેપો કરીને સંઘ વિરુદ્ધ અને સંઘના જન્મદાતા અંગે અનાપ-શનાપ ઉચ્ચારણો થતાં રહે છે. આઝાદી પછી પણ કોંગ્રેસ, ડાબેરી માર્ક્સવાદીઓ, કથિત બૌદ્ધિક-કર્મશીલ-સેક્યુલર મંડળી પણ સંઘ વિરુદ્ધ અનર્ગળ અપપ્રચારની આંધી સર્જી રહ્યા છે. તેમાંયે મે, ૨૦૧૪ની લોકસભા ચૂંટણીમાં રાષ્ટ્રવાદી શક્તિઓના થયેલ વિજય પછી તો, આ સેક્યુલર જમાતના સનેપાતે માઝા મૂકી છે. આવા માહોલમાં ભારતની સર્વોચ્ચ અદાલતના વરિષ્ઠ પૂર્વ ન્યાયમૂર્તિ - એક સંનિષ્ઠ ખ્રિસ્તી મહોદય શ્રી કે. ટી. થોમસ દ્વારા જે શાણપણભરી વાણી ઉચ્ચારાઈ છે એની પાછળ રહેલી રાષ્ટ્રહિતની લાગણી, નિર્ભિકતા, નિખાલસતા અને પ્રતિબદ્ધતા કાબિલેદાદ છે. ધાર્મિક અલ્પસંખ્યક સમુદાયને ગેરમાર્ગે દોરીને, ગભરાવીને કોંગ્રેસ-ડાબેરીઓ વગેરે જે રીતે રાષ્ટ્ર અને જનતંત્રના ભોગે તેમનું ‘વોટબેન્ક’ પોલિટિકસ ખેલી રહ્યા છે ત્યારે, ન્યાયમૂર્તિ શ્રી થોમસના આવા પ્રેરક ઉદ્ગારો, નરવી-નીતરી સમજ સાથે સમાજ-રાષ્ટ્રજીવન માટે શિશિરમાં નવ-વસંતની તાજગી-ઉષ્માની અનુભૂતિ કરાવનાર બની રહે તેમ છે.